Melānija Trampa
Melānija Trampa (angļu: Melania Trump; dzimusi Melānija Knavsa (slovēņu: Melanija Knavs); 1970. gada 26. aprīlī Novo Mesto, Slovēnijā) ir slovēņu uzņēmēja, bijušā ASV prezidenta Donalda Trampa sieva un bijusī ASV pirmā lēdija, bijusi arī modele. Viņa bija otrā ārpus ASV dzimusī pirmā lēdija pēc Luisas Edamsas (Louisa Adams) 1825. gadā. 16 gadu vecumā M. Trampa kļuva par modeli, 18 gadu vecumā noslēdza līgumu ar modeļu aģentūru Itālijā. 1999. gadā iepazinās ar D. Trampu. 2001. gadā M. Trampa kļuva par ASV iedzīvotāju un 2006. gadā ieguva ASV pilsonību. 2005. gadā viņa kļuva par D. Trampa sievu, nākamajā gadā piedzima dēls Barons. M. Trampa prot sešas valodas: serbhorvātu, angļu, franču, itāļu, vācu un dzimto slovēņu valodu.